ΑΠΟΦΑΣΗ ΤΗΣ ΕΠΙΤΡΟΠΗΣ της 15ης Ιουλίου 1992 που τροποποιεί τους καταλόγους οργανισμών τυποποίησης που περιλαμβάνονται στο παράρτημα της οδηγίας 83/189/ΕΟΚ του Συμβουλίου (92/400/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 83/189/ΕΟΚ του Συμβουλίου της 28ης Μαρτίου 1983 για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών (1), όπως τροποποιήθηκε τελευταία από την απόφαση 90/230/ΕΟΚ της Επιτροπής (2), τη γνώμη της μόνιμης επιτροπής που προβλέπεται στο άρθρο 5 της εν λόγω οδηγίας, Εκτιμώντας: ότι στην πράσινη βίβλο του 1987 σχετικά με τις τηλεπικοινωνίες, η Επιτροπή συνέστησε να ενισχυθεί σημαντικά η ανάπτυξη προτύπων στην Κοινότητα, ιδίως, με τη δημιουργία ενός ευρωπαϊκού οργανισμού τυποποίησης στον τομέα των τηλεπικοινωνιών- ότι οι οργανισμοί τηλεπικοινωνιών των χωρών που συμμετέχουν στη CEPT (Ευρωπαϊκή συνδιάσκεψη των οργανισμών ταχυδρομείων και τηλεπικοινωνιών) ανταποκρίθηκαν ευνοϊκά στη σύσταση της Επιτροπής και ίδρυσαν, το Μάρτιο 1988, το ETSI (Ευρωπαϊκό ινστιτούτο τυποποίησης στον τομέα των τηλεπικοινωνιών), οργανισμό μη κερδοσκοπικό, διεπόμενο από το γαλλικό δίκαιο- ότι η γενική συνέλευση του ETSI ενέκρινε στις 21 Νοεμβρίου 1990, στις 7 Μαρτίου 1991 και στις 3 Απριλίου 1992 τον εσωτερικό κανονισμό με σκοπό την εξασφάλιση της ομαλής λειτουργίας του ως ευρωπαϊκού οργανισμού τυποποίησης, μετά τη δοκιμαστική περίοδο- ότι τα κράτη μέλη ανταποκρίθηκαν θετικά στο ψήφισμα του Συμβουλίου της 27ης Απριλίου 1989 σχετικά με τυποποίηση στον τομέα των τεχνολγικών πληροφοριών και των τηλεπικοινωνιών (3) και, ιδίως, στην πρόσκληση να ορισθούν ταχέως οι εθνικοί οργανισμοί τυποποίησης, οι οποίοι θα συμμετάσχουν στη διαδικασία έγκρισης προτύπων από το ETSI- ότι η ανταπόκριση της Cenelec και του ETSI προς το ίδιο ψήφισμα ήταν θετική και, ιδίως, το Δεκέμβριο 1989, συγκροτήθηκε κοινή ομάδα αποτελούμενη από τους προέδρους της CEN, της Cenelec και του ETSI, τον Ιούνιο 1990, υπεγράφη γενική συμφωνία συνεργασίας μεταξύ των τριών οργανισμών και καθορίστηκαν οι αρμοδιότητες συνεργασίας στα πλαίσια της ITSTC (Διεθύνουσα επιτροπή στον τομέα των τεχνολογικών πληροφοριών), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι κατάλογοι που περιλαμβάνονται στο παράρτημα της οδηγίας 83/189/ΕΟΚ αντικαθίστανται από τους καταλόγους που περιλαμβάνονται στο παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 15 Ιουλίου 1992.

[Source: multi_eurlex | Tokens: 2268]